 “ሁዋዌ”፤ የእጅ ሰዓት አቀረበ 
 ሁዋዌ ስመጥር የስዊዝ ዲዛይን ስሪትና የስማርት ቴክኖሎጂን በማጣመር የተፈበረከ፣ የላቀ የስክሪን ጥራት ያለው ዘመናዊ የእጅ ሰዓት ለገበያ አቀረበ፡፡ ዓይንን በሚስብ ገፅታ በዘርፉ አንጋፋ በሆኑ ባለሙያዎች በጥንቃቄ የተፈበረከው ሁዋዌ የእጅ ሰዓት፤ በአዳዲስ የሰዓት ቴክኖሎጂዎችና ከፍተኛ አቅም ባላቸው ጥሬ ዕቃዎች ተሰርቶ ለገበያ የቀረበ ሲሆን የነባሩን የእጅ ሰዓት አሰራር በአዲስ ቴክኖሎጂ በማራቀቅ ዘመኑን የሚወክል ምርት ነው ተብሏል፡፡ የሁዋዌ አዲሱ የእጅ ሰዓት የዕለት እንቅስቃሴዎን ማገዝ በሚችሉ ቴክኖሎጂዎች የተሞላ ሲሆን ተጠቃሚዎች እጅ ላይ በማሰር በማንኛውም እንቅስቃሴ ወቅት ሊጠቀሙበት የሚችሉት ነው፡፡ በተገጠመለት እንቅስቃሴን የሚለይ ቴክኖሎጂ አማካኝነት ተጠቃሚዎች በሚራመዱበት፣ በሚሮጡበት አልያም ተራራ በሚወጡበት ጊዜ የሰውነት እንቅስቃሴ መለየት እንደሚያስችልም ተነግሯል፡፡ ሁዋዌ የእጅ ሰዓት የአንድሮይድ ቴክኖሎጂን የሚጠቀም ሲሆን ተጠቃሚዎች የሚሹትን ወቅታዊ መረጃዎች የሚያገኙበት እንደሆነ ታውቋል፡፡ የእጅ ሰዓቱ ሙዚቃ፣ አፕሊኬሽኖችንና ጎግልን ጭምር መጠቀም የሚያስችል ቴክኖሎጂ አለው ተብሏል፡፡